
A tanügyi rendszer működésének vizsgálata a magyar nyelv és irodalom oktatás tükrében

A tanulmány a 2013–2014-es tanévben a Sapientia EMTE Jogtudományi és Európai Tanulmányok Tanszékének tutoriális programja keretében végzett kutatás eredménye. Kutatásunk során a román tanügyi rendszer működésének, oktatáspolitikájának és belső intézményi folyamatainak feltérképezésére tettünk kísérletet a magyar nyelv és irodalomoktatás vonatkozásában.

A román oktatáspolitika a tanügyi rendszert, és ezen belül az anyanyelvi magyar nyelv- és irodalomoktatást tartalmi szempontból a tanterv és az országos vizsgák által szabályozza. Az említett dokumentumok mellett az anyanyelvi oktatásban kiemelkedő szerepet játszanak a magyar nyelv és irodalomtankönyvek, melyek a tanterv gyakorlatba ültetésének eszközei a tanulási-tanítási folyamatban. A tanulmány célja tehát feltárni azokat a döntéshozatali mechanizmusokat, melyek az említett dokumentumok létrejövésében játszanak szerepet. Kutatásunk során a vonatkozó jogszabályokat elemeztük és feltártuk a jogi normák és gyakorlati működés közötti eltéréseket, valamint az azokból fakadó problémákat.

Kulcsszavak: oktatáspolitika, magyar nyelv és irodalomoktatás, tanterv, vizsgarendszer, tankönyv, jogi normák, szakmai szempont, önkéntes munkavégzés



